กองทุนอสังหาฯลักซ์ชัวรี่ถูกเบี้ยวเติมเงินหลักประกัน
กองทุนรวมอสังหาริมทรัพย์ลักซ์ชัวรี่ ถูกผู้เช่าทรัพย์สิน เบี้ยวเติมเงินหลักประกัน รายได้ขั้นต่ำของกองทุนมูลค่ารวม 52 ล้านบาท บลจ.ทหารไทยเรียกผู้ถือหน่วยลงทุนประชุม 24 ธ.ค.นี้
7 ธ.ค. 2553

กองทุนรวมอสังหาริมทรัพย์ลักซ์ชัวรี่ ถูกผู้เช่าทรัพย์สิน เบี้ยวเติมเงินหลักประกัน รายได้ขั้นต่ำของกองทุนมูลค่ารวม 52 ล้านบาท บลจ.ทหารไทยเรียกผู้ถือหน่วยลงทุนประชุม 24 ธ.ค.นี้
บริษัทหลักทรัพย์จัดการกองทุนรวม (บลจ.) ทหารไทย  ในฐานะผู้จัดการกองทุนรวมอสังหาริมทรัพย์ลักซ์ชัวรี่ (LUXP) แจ้งว่า  ตามที่บลจ.ทหารไทย ได้แจ้งให้ผู้ถือหน่วยเมื่อวันที่ 1 พ.ย.2553 ที่ผ่านมาทราบถึงเหตุผิดนัดจากความล่าช้าในการเพิ่มมูลค่าหลักประกันของ บริษัท โรงแรมป่าเกาะ (ป่าเกาะ) ในฐานะผู้รับประกันรายได้ขั้นต่ำของกองทุนรวม และเป็นผู้ถือหุ้นใหญ่ของบริษัทอี.เอช.วาย ซึ่งเป็นผู้เช่าทรัพย์สินของ LUXF เป็นเงินจำนวน 38 ล้านบาท ภายในวันที่ 29 ต.ค.2553  รวมถึงได้แจ้งให้ผู้ถือหน่วยทราบว่าป่าเกาะอาจผิดนัดนำเงินเข้าบัญชีหลักประกันอีกจำนวนหนึ่งคือ 14,134,766.72 บาท ซึ่งมีกำหนดในวันที่ 3 ธ.ค.2553 ตามความแจ้งอยู่แล้วนั้น
บริษัทจัดการขอแจ้งว่า ณ สิ้นสุดวันที่ 3 ธ.ค.2553  ป่าเกาะยังมิได้นำเงิน14,134,766.72 บาทเข้าบัญชีหลักประกัน จึงเป็นเหตุให้เกิดเหตุผิดนัดเพิ่มเติมจากเหตุการณ์วันที่ 29 ต.ค.2553และทำให้ยอดเหตุผิดนัดทั้งหมด คิดเป็นจำนวนเงิน 52,134,766.72 บาท
อย่างไรก็ตาม กรณีที่ป่าเกาะได้ขอผ่อนผันเลื่อนเวลาในการดำเนินการจัดหาหนังสือค้ำประกันธนาคารและหรือเงินสดเข้าบัญชีหลักประกันจำนวนดังกล่าวมาให้เสร็จสิ้นภายในสิ้นเดือนม.ค.2554 โดยระหว่างนี้ป่าเกาะได้แสดงเจตนารมณ์ที่จะนำหน่วยลงทุน LUXF จำนวน 20 ล้านหน่วย มาเป็นหลักประกันเพิ่มเติม จนกว่าการดำเนินการ นำหนังสือค้ำประกันธนาคารและ/หรือเงินสดเข้าบัญชีหลักประกัน แล้วเสร็จ ซึ่งขณะนี้บริษัทจัดการยังอยู่ในระหว่างการติดตามดำเนินการในหลักประกันหน่วยลงทุนเพิ่มเติมดังกล่าว
ทั้งนี้ เมื่อวันที่ 26 พ.ย.2553 บริษัทจัดการได้แจ้งจัดประชุมผู้ถือหน่วยลงทุนเพื่อพิจารณาผ่อนผันหรือการดำเนินการอื่นใดในกรณีที่ป่าเกาะเกิดเหตุผิดนัดตามสัญญาในการเติมเงินหลักประกันเข้าบัญชีหลักประกัน และหรือส่งมอบหนังสือค้ำประกันทดแทน ในวันที่ 24 ธ.ค.2553 และกำหนดให้วันที่ 13 ธ.ค.2553เป็นวันปิดสมุดทะเบียนผู้ถือหน่วยเพื่อกำหนดสิทธิในการประชุมผู้ถือหน่วยลงทุน โดยบริษัทจัดการจะจัดประชุมผู้ถือหน่วยลงทุนเวลา 10.00 น.เป็นต้นไป ที่ห้อง ออดิธอเรียม ชั้น 7 อาคารสำนักงานใหญ่ ธนาคารทหารไทย ถนนพหลโยธิน
อนึ่งกองทุนยังมีเงินหลักประกันอยู่ประมาณ  96 ล้านบาท ในบัญชีหลักประกัน ซึ่งไม่รวมเงินสด ประมาณ 1 ล้านบาท ที่บริษัทจัดการได้หักไปเข้าบัญชีเงินสดของกองทุนเมื่อวันที่ 1 ธ.ค.2553
นอกจากนี้ ในปัจจุบันกองทุนยังมีหน่วยลงทุนของ LUXF เป็นหลักประกันอยู่แล้วจำนวน 20 ล้านหน่วย คิดเป็นมูลค่าประมาณ 134 ล้านบาท คำนวณตามราคาปิดที่ 6.7 บาท ณ วันที่ 3 ธ.ค.2553 และทั้งนี้ไม่รวมหน่วยลงทุน LUXF ที่ป่าเกาะแสดงเจตนารมณ์จะนำมาเพิ่มเป็นหลักประกันชั่วคราวอีกจำนวน 20 ล้านหน่วย ซึ่งอยู่ระหว่างการติดตามดำเนินการตามที่ได้กล่าวแล้ว
ทั้งนี้  กองทุนรวมอสังหาริมทรัพย์ลักซ์ชัวรี่ ลงทุนโดยซื้อสินทรัพย์ที่บริษัทโรงแรม ป่าเกาะ เป็นเจ้าของกรรมสิทธิ์และใช้ในการดำเนินกิจการโครงการซิกส์เซ้นส์ ยาวน้อย ตั้งอยู่อำเภอเกาะยาว จังหวัดพังงา